作者:無名氏
標題:十二時・憶少年
內容:乾坤泰，帝祚遐昌。宇縣樂平康。真遊降格，寶誨昭彰。宸蹕造仙鄉。崇妙道、精意齊莊。款靈場。潔豆薦芬芳。備樂奏鏗鏘。猶龍垂裕，千古播休光。極褒陽。明號洽徽章。朝修展，春豫諧民望。睹文物煌煌。言旋羽衛，肅設壇場。報本達蕭薌。申嚴祀、禮備烝嘗。答穹蒼。純禧沾品彙，慶賚浹窮荒。封人獻壽，德化掩陶唐。保綿長。錫祐永無疆。